**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 75**

***17-18 iulie 2020***

 *În conformitate cu dispozițiile art. 61 alin. (2), art. 62 alin. (1) și (2), art. 63 și art. 65 lit. a), l), m) și ș) din Legea 51/1995 privind organizarea și exercitarea profesiei de avocat, republicată, cu modificările și completările ulterioare (în continuare, Lege),*

 *Având în vedere propunerea Comisiei Permanente a Uniunii Naționale a Barourilor din România (în continuare UNBR) din 16.07.2020, privind organizarea unui Congres tematic,*

*Pe baza dezbaterilor din ședința Consiliului UNBR din 17-18.07.2020, referitoare la organizarea Congresului Avocaților din 2020,*

*Ținând cont de starea de alertă și de măsurile sanitare adoptate de autoritățile statului, ca urmare a pandemiei Covid 19, care pot conduce la imposibilitatea desfășurării Congresului,*

*Consiliul UNBR adoptă prezenta:*

**HOTĂRÂRE:**

 **Art. 1** **–** Congresul avocaților 2020 va avea locîn perioada 7-10 Septembrie 2020, în localitatea Mamaia, județul Constanța, dacă dispozițiile normative impuse de protecția sănătății populației, ca urmare a pandemiei Covid 19, vor permite organizarea și desfășurarea acestuia.

 **Art. 2 –** Congresul avocaților 2020 va dezbate tema „Interacțiunea și comunicarea profesiilor juridice. Aspecte legale, etice și deontologice”.

 **Art. 3**. **–** Locația, zilele și orele de desfășurare a ședinței, precum și ordinea de zi vor fi menționate în Anunțul de convocare a Congresului, care se va face cu cel puţin o lună înainte de data stabilită, prin înștiințarea în scris a barourilor şi prin publicare într-un ziar central, conform art. 63 alin. (1) din Lege.

**Art. 4** – (1) Prezenta hotărâre se comunică membrilor Consiliului UNBR, barourilor, Casei de Asigurări a Avocaților, Institutului Național pentru Pregătirea și Perfecționarea Pregătirii Profesionale a Avocaților și se publică pe website-ul [www.unbr.ro](http://www.unbr.ro) .

**C O N S I L I U L U. N. B. R.**